(‘વેબગુર્જરી’ ઉપર સંભવત: પ્રથમ પદાર્પણ કરતા શ્રી હરનિશભાઈ જાની મૂળ તો રાજપીપળા (ગુજરાત)ના વતની પણ હાલમાં અમેરિકા ખાતે સ્થિત છે. તેઓશ્રીના બે હાસ્યગ્રંથો ‘સુશીલા’ અને ‘સુધન’ તેમનાં માવતરના ઋણસ્વીકાર અન્વયે તેમનાં માતુશ્રી અને પિતાશ્રીના નામાભિધાને જ પ્રસિદ્ધ થયેલ છે. એમાંય ‘સુશીલા’ને તો ‘જ્યોતીન્દ્ર હ. દવે’ પારિતિષિકથી નવાજવામાં આવ્યું છે. હાલમાં સુરતના ‘ગુજરાત મિત્ર’માં છેલ્લાં ત્રણ વર્ષથી તેમની ‘ફિર ભી દિલ હૈ હિંદુસ્તાની’ કોલમ ચાલી રહી છે, જેમાંના ચુનંદા લેખોનું પ્રકાશન ‘અમેરિકા તીરછી નજરે’ પુસ્તક રૂપે પ્રસિદ્ધ થવા જઈ રહ્યું છે. તેમણે સઘળા લેખોમાં ઉપહાસ, વક્રોક્તિ, મર્મ, કટાક્ષ, વ્યંગ, વિનોદ, હાજરજવાબીપણું, ઠિઠિયારો, શબ્દશ્લેષ વગેરે યુક્તિઓ-પ્રયુક્તિઓ થકી હાસ્યરસને એવી રમતિયાળ શૈલીએ રમાડ્યો છે કે આપણે સ્મિતમઢ્યા ચહેરે એકપછી એક લેખ વાંચતા જ રહીએ. ‘વેગુ’ ઉપર મુકાયેલા તેમના હાસ્યલેખ બદલ ‘વેગુ’ પરિવાર આભારની લાગણી વ્યક્ત કરે છે. – ‘વેગુ’ સાહિત્યસમિતિ)